Informácia o priebehu a výsledkoch oficiálnej návštevy predsedu Rady ministrov Poľskej republiky Donalda Tuska v Slovenskej republike dňa 18. januára 2008

	Dňa 18.1.2008  uskutočnil predseda Rady ministrov Poľskej republiky Donald Tusk oficiálnu návštevu Slovenskej republiky. V rámci programu rokoval s predsedom vlády Robertom Ficom, bol prijatý prezidentom SR Ivanom Gašparovičom a predsedom NR SR Pavlom Paškom. V neoficiálnej časti programu sa stretol s členom Zahraničného výboru NR SR a predsedom SDKÚ Mikulášom Dzurindom. Členmi poľskej delegácie boli aj minister dopravy Cezary Grabarszyk, štátny tajomník Ministerstva zahraničných vecí Jan Borkowski a štátny podtajomník Ministerstva hospodárstva Dariusz Bogdan. V slovenskej delegácii bol aj minister zahraničných vecí Ján Kubiš, minister dopravy, pôšt a telekomunikácií Ľubomír Vážny a štátny tajomník Ministerstva hospodárstva Peter Žiga. 
	Pozvanie na návštevu SR osobne tlmočil predseda vlády R. Fico svojmu poľskému partnerovi na pracovnom rokovaní na summite predsedov vlád krajín V4 dňa 10.12.2007 v Ostrave. Návšteva D. Tuska na Slovensku bola jednou z jeho prvých zahraničných návštev v susedných krajinách po nástupe do funkcie.
Cieľom návštevy bolo zhodnotiť dosiahnutú úroveň bilaterálnych vzťahov medzi SR a PR, prediskutovať rozvoj dopravnej infraštruktúry medzi oboma krajinami a vymeniť si názory na otázky vyšehradskej spolupráce, podpory euroatlantického smerovania Ukrajiny, inštalácie protiraketovej obrany USA v PR, prijatia eura v SR, energetiky a energetickej bezpečnosti, ratifikácie Lisabonskej zmluvy a nominácie zástupcov do Reflexnej skupiny.

Bilaterálne vzťahy SR - PR

	Najvyšší ústavní činitelia SR ocenili, že predseda Rady ministrov D. Tusk pricestoval na oficiálnu návštevu SR v krátkom čase po vzniku novej poľskej vlády. Táto skutočnosť len potvrdzuje význam, ktorý poľská strana prikladá vzťahom so SR. Obe strany sa zhodli na tom, že bilaterálne vzťahy sú excelentné a nie sú zaťažené žiadnymi otvorenými otázkami. D.Tusk označil vzájomné vzťahy za nekonfliktné, za vzťahy založené na reálnych základoch a konkrétnych projektoch. Považuje ich za vzťahy na najvyššej možnej štandardnej úrovni. Privítal, že vzájomná komunikácia sa uskutočňuje nielen na bilaterálnej báze, ale aj na úrovni Vyšehradskej skupiny a EÚ. 
	Vzťahy medzi národnými parlamentmi oboch krajín by aj naďalej mali zohrávať významnú úlohu. Slovenská strana vyjadrila záujem na realizácii návštevy maršálka Sejmu PR Bronislawa Komorowského v SR, ako aj na úzkych kontaktoch výborov parlamentov a skupín priateľstva.
	Obe strany sa zhodli, že vstup oboch krajín do Schengenského priestoru vytvoril nový impulz pre rozvoj cezhraničnej spolupráce. Doteraz nebol zaznamenaný zvýšený tlak na naše východné hranice – ani v oblasti nelegálnej migrácie, ani v oblasti organizovaného zločinu. 
	V kontexte cezhraničnej spolupráce prezident SR I. Gašparovič ocenil jej dobrú úroveň. Za pozitívny príklad v tomto smere slúži rozvoj euroregiónu Tatry. 
	Potešiteľné je, že za posledné roky kontinuálne rastie obchodný obrat medzi oboma krajinami. D. Tusk však upozornil na potrebu doriešenia vykazovania štatistických údajov zahraničného obchodu medzi SR a PR, nakoľko podľa slovenských štatistických údajov vykazuje SR aktívne saldo obchodnej bilancie a podľa poľských štatistických údajov je to zase PR.         
	Slovenská a poľská strana prejavili záujem na prehlbovaní neformálneho dialógu aj v rámci spoločensko-športových podujatí, ktoré môžu byť impulzom pre rozvoj infraštruktúry a turistiky (napr. v súvislosti s organizovaním EURO 2012 v PR). 

Dopravná infraštruktúra

	Obe strany potvrdili záujem venovať pozornosť aj severo-južným dopravným koridorom a vyjadrili podporu rozbehnutým projektom dopravnej infraštruktúry – cestné spojenie Žilina – Skalité - Zwardoň, výstavba mostu cez rieku Poprad na hraničnom prechode Mníšek – Piwniczna a výstavba cestného spojenia Via Baltica cez Rzeszow a Košice. Zhodli sa na tom, že SR a PR považujú dohodnuté termíny na vybudovanie uvedených infraštruktúrnych projektov za reálne a chcú dodržať. Z oboch strán je však nutné zabezpečiť k tomu adekvátne financovanie. V oblasti železničnej dopravy slovenská a poľská strana deklarovali záujem modernizovať železničnú trať Žilina - Skalité – Zwardoň a upraviť ju na vyššiu prepravnú rýchlosť.
	R. Fico informoval partnera o rozhodnutí vlády urýchliť budovanie diaľničnej siete v SR prostredníctvom verejno-súkromného partnerstva (Public Private Partnership). Poľská strana má takéto skúsenosti pri výstavbe diaľničného prepojenia Gdansk – Toruň.      

Vyšehradská spolupráca

	Poľská strana vyjadrila želanie, aby Vyšehradská skupina hrala ešte dôležitejšiu úlohu v rámci EÚ než je tomu doteraz. V4 považuje za najvýznamnejšiu formu regionálnej spolupráce v strednej Európe. Vyšehradské krajiny by mali ešte viac posilniť spoluprácu s krajinami východnej dimenzie Európskej susedskej politiky – menovite s Ukrajinou. Poľsko si však neželá, aby spolupráca V4 + Ukrajina bola považovaná za určitú náhradu členstva Ukrajiny v EÚ.
	Slovenská strana tlmočila plnú podporu plánu nadchádzajúceho poľského predsedníctva V4 zintenzívniť spoluprácu vo formáte V4 + B3 (pobaltské krajiny). Podľa prezidenta SR I. Gašparoviča by obe zoskupenia mali aktívnejšie vystupovať pri formovaní politík EÚ. Diskusia o otázke energetickej bezpečnosti či posilnenie východnej dimenzie Európskej susedskej politiky je v spoločnom záujme oboch zoskupení.

Podpora euroatlantického úsilia Ukrajiny

O spolupráci SR a PR v podpore euroatlantického úsilia Ukrajiny rokovali minister zahraničných vecí J. Kubiš a štátny tajomník MZV PR J. Borkowský. Partneri konštatovali podporu žiadosti Ukrajiny o podpis Akčného plánu členstva v NATO (MAP) počas summitu NATO v Bukurešti. 

Protiraketová obrana USA

Najvyšší slovenskí ústavní činitelia akceptujú, že inštalácia protiraketovej obrany USA v PR a ČR je bilaterálnou záležitosťou týchto krajín s USA. Slovenská strana oceňuje korektný postup poľskej strany, ktorá priebežne informuje SR ako susednú krajinu o postupe rokovaní s americkou stranou. Takýto postup je plne v súlade s cieľom PR budovať atmosféru dôvery v regióne. 
D. Tusk potvrdil, že poľská strana má záujem, aby protiraketová obrana USA v PR bola integrálnou súčasťou komplexného systému bezpečnosti NATO a EÚ a posilnila bezpečnosť krajín v regióne strednej Európy. V tomto duchu bude D. Tusk rokovať aj počas jeho nadchádzajúcej návštevy v USA. Zároveň poveril ministra zahraničných vecí PR, aby rokoval o protiraketovej obrane so svojej ruským partnerom a snažil sa o zabezpečenie čo najlepšej informovanosti ruskej strany.  

Prijatie eura v SR

	Poľská strana vyzdvihla skutočnosť, že SR svojím napredovaním predbehla aj svojich susedov z V4 v odhodlaní prijať spoločnú európsku menu už na budúci rok. Ambície SR zaviesť euro od 1.1.2009 považuje za reálne. SR v tomto smere môže slúžiť príkladom pre iné krajiny. Poľská strana prejavila záujem o slovenské skúsenosti z procesu prechodu na spoločnú európsku menu.   
	Predseda NR SR P. Paška informoval D. Tuska o prebiehajúcej konferencii o zavedení eura v SR.

Energetická bezpečnosť

	R. Fico a D. Tusk potvrdili záujem oboch krajín viesť intenzívny dialóg o energetike a o energetickej bezpečnosti. Za dôležité považujú, aby vlády oboch krajín dokázali zabezpečiť pre svojich občanov dostatočné dodávky plynu a pohonných hmôt (ropy).
	Slovenská strana zdôraznila význam jednotnej pozície EÚ k energetickej bezpečnosti. Informovala poľskú stranu o záujme SR, po odstavení dvoch blokov jadrovej elektrárne Jaslovské Bohunice, dovážať elektrickú energiu z Ukrajiny aj s využitím poľskej prenosovej sústavy.    
	Poľská strana prikladá veľký dôraz energetickej bezpečnosti krajiny, ktorú je potrebné posudzovať globálne, a nie regionálne. V kontexte energetickej bezpečnosti D. Tusk deklaroval záujem o dobrú spoluprácu EÚ s Ruskou federáciou ako aj o priamu susedskú spoluprácu Poľska s ruskými partnermi. Informoval o pripravovaných konzultáciách na úrovni ministrov zahraničných vecí PR a Ruskej federácie (21.1.2007), ako aj o svojej návšteve v Moskve (8.2.2007).  
	D. Tusk tlmočil záujem jeho krajiny o rozvoj jadrovej energetiky, pričom SR považuje za lídra v tejto oblasti. Vyjadril svoju pripravenosť aktívne sa zúčastniť na zasadnutí Európskeho jadrového fóra v dňoch 22.-23.5.2008 v Prahe. 

Ratifikácia Lisabonskej zmluvy

	Obe strany prikladajú dôležitosť ratifikácii Lisabonskej zmluvy. Označili ju za dôležitý dokument, ktorý prispeje k integrácii EÚ, jeho prijatie umožní EÚ venovať sa aktuálnym otázkam vývoja, kde medzi kľúčové patrí otázka energetickej bezpečnosti a zvyšovania konkurencieschopnosti únie.

Reflexná skupina

	Prezident I. Gašparovič potvrdil, že SR nemá vlastného kandidáta, ktorého by chcela nominovať do Reflexnej skupiny navrhnutej francúzskym prezidentom N. Sarkozym. Poľská strana uvažuje o nominácii bývalého prezidenta PR L. Walesu. Česká strana predbežne prisľúbila podporu poľskej nominácii, D. Tusk požiadal aj o podporu slovenskej strany. V prípade súhlasu SR a MR by L. Walesa mohol byť spoločným kandidátom V4 do Reflexnej skupiny.   

Tlačová konferencia

	Po stretnutí predsedu vlády R. Fica s predsedom Rady ministrov PR D.Tuskom sa uskutočnila tlačová konferencia, na ktorej obaja predstavitelia informovali zástupcov médií o prerokovaných témach. Otázky médií sa týkali najmä inštalácie protiraketovej obrany USA v PR a budovania dopravnej infraštruktúry medzi oboma krajinami. 

Závery

•	Slovenská strana vysoko ocenila, že D.Tusk navštívil SR krátko po vytvorení novej poľskej vlády. Obe strany sa zhodli na tom, že bilaterálne vzťahy sú excelentné a nie sú zaťažené žiadnymi otvorenými otázkami. D.Tusk označil vzájomné vzťahy za nekonfliktné, za vzťahy založené na reálnych základoch a konkrétnych projektoch. Považuje ich za vzťahy na najvyššej možnej štandardnej úrovni.

•	Slovenská a poľská strana vyjadrili podporu rozbehnutým projektom dopravnej infraštruktúry – cestné spojenie Žilina – Skalité - Zwardoň, výstavba mostu cez rieku Poprad na hraničnom prechode Mníšek – Piwniczna a výstavba cestného spojenia Via Baltica cez Rzeszow a Košice.

•	Slovenská strana tlmočila plnú podporu plánu nadchádzajúceho poľského predsedníctva V4 zintenzívniť spoluprácu vo formáte V4 + B3 (pobaltské krajiny). Obe zoskupenia by mali aktívnejšie vystupovať pri formovaní politík EÚ.

•	Slovenská strana oceňuje korektný postup poľskej strany, ktorá priebežne informuje SR, ako susednú krajinu, o postupe rokovaní s americkou stranou o inštalácii protiraketovej obrany USA v Poľsku. 

•	Poľská strana vyzdvihla skutočnosť, že SR svojím napredovaním predbehla aj svojich susedov z V4 v odhodlaní prijať spoločnú európsku menu už na budúci rok. Ambície SR zaviesť euro od 1.1.2009 považuje za reálne. 

•	Poľská strana prikladá veľký dôraz energetickej bezpečnosti krajiny. D.Tusk tlmočil záujem jeho krajiny o rozvoj jadrovej energetiky, pričom SR považuje za lídra v tejto oblasti.

•	Obe strany prikladajú dôležitosť ratifikácii Lisabonskej zmluvy.

•	Poľská strana požiadala o podporu SR pri nominácii bývalého prezidenta PR L.Walesu do Reflexnej skupiny.